Title: พระราชกฤษฎีกาว่าด้วยเงื่อนไขการพะนันตามมาตรา 4 แห่งพระราชบัญญัติการพะนัน พุทธศักราช 2478

พระราชกฤษฎีกา

พระราชกฤษฎีกา
ว่าด้วยเงื่อนไขการพนันตามมาตรา
๔ แห่งพระราชบัญญัติ
การพนัน
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔ สิงหาคม
พุทธศักราช ๒๔๘๐)
อาทิตย์ทิพอาภา
พล. อ.
เจ้าพระยาพิชเยนทรโยธิน
ตราไว้ ณ วันที่ ๓๑
มีนาคม พุทธศักราช ๒๔๘๑
เป็นปีที่ ๕
ในรัชกาลปัจจุบัน

โดยที่เห็นสมควรวางเงื่อนในการพนันอันระบุไว้ในบัญชี ก.ท้ายพระราชบัญญัติการพนัน
พุทธศักราช ๒๔๗๘ ภายในสถาน กาซิโน ของรัฐบาล

คณะผู้สำเร็จราชการแทนพระองค์ในพระปรมาภิไธย
สมเด็จพระเจ้าอยู่หัว อาศัยอำนาจตามความในมาตรา ๔ แห่งพระราชบัญญัติการพนัน
พุทธศักราช ๒๔๗๘ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้ให้เรียกว่า พระราชกฤษฎีกาว่าด้วยเงื่อนไขการพนันตามมาตรา
๔ แห่งพระราชบัญญัติการพนัน พุทธศักราช ๒๔๗๘

มาตรา ๒[๑] 
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
การพนันอันระบุไว้ในบัญชี ก.ท้ายพระราชบัญญัติการพนัน พุทธศักราช ๒๔๗๘ นั้น
จะจัดให้มี เข้าเล่น หรือเข้าพนันได้ก็แต่โดยเงื่อนไขต่อไปนี้
๑. สถานที่ซึ่งจะจัดให้มี เข้าเล่น
หรือเข้าพนันนั้นจะต้องเป็นภายในสถาน กาซิโน ของรัฐบาล
๒. บุคคลผู้เข้าในสถานที่ดังกล่าวไว้ในอนุมาตรา ๑ ข้างบนนี้
ในระหว่างเวลาที่อนุญาตให้เล่นการพนันในสถานที่นั้น จะต้องเสียค่าธรรมเนียมคนหนึ่งวันละไม่เกิน
๒๐ (ยี่สิบ) บาท หรือสัปดาห์ละไม่เกิน ๘๐ (แปดสิบ) บาท
เว้นแต่พนักงานเจ้าหน้าที่หรือบุคคลที่รับใช้ในการดำเนินการเล่น
แต่ถ้าบุคคลผู้ต้องเสียค่าธรรมเนียมดังกล่าวไว้ในอนุมาตรา ๒
ข้างบนนี้ เป็นคนต่างด้าวซึ่งมีหนังสือเดินทางบัตรประจำตัว ใบสำคัญแสดงรูปพรรณ ใบสำคัญถิ่นที่อยู่หรือเอกสารอย่างอื่นซึ่งเจ้าหน้าที่สถาน
กาซิโน ของรัฐบาลได้สอบสวนเห็นว่าเป็นคนต่างด้าวแล้ว เจ้าหน้าที่ผ่อนผันให้เก็บเพียงค่าเยี่ยมสถาน
กาซิโน ของรัฐบาลคนหนึ่งวันละ ๒ (สอง) บาท ก็ได้

มาตรา ๔ 
การจัดให้มีการเล่นอันระบุไว้ในบัญชี ก.ท้ายพระราชบัญญัติการพนัน
พุทธศักราช ๒๔๗๘ ซึ่งจัดให้มีภายในสถาน กาซิโน นั้น รัฐบาลอาจจัดให้มีผู้ประมูล
หรือจัดให้มีขึ้นเองสำหรับการเล่นทั้งหมด หรือแต่บางประเภทก็ได้

มาตรา ๕ 
ให้รัฐมนตรีว่าการกระทรวงการคลังประกาศกำหนดชนิดการเล่น ที่อนุญาตจัดให้มีในสถานการณ์เล่นภายในสถาน
กาซิโน ของรัฐบาลแห่งหนึ่ง ๆ

มาตรา ๖  ให้มีรัฐมนตรีว่าการกระทรวงการคลังมีหน้าที่รักษาการให้เป็นไปตามพระราชกฤษฎีกานี้
และเพื่อการนี้ให้มีอำนาจออกกฎกระทรวงกำหนดห้ามบุคคลบางชั้นเข้าสถานที่จัดให้มีการเล่นภายในสถาน กาซิโน
ของรัฐบาล วางเงื่อนไขในการประมูลการเล่น และอื่น ๆ เพื่อปฏิบัติการให้เป็นไปตามความในพระราชกฤษฎีกานี้กฎกระทรวงนั้น
เมื่อได้ประกาศในราชกิจจานุเบกษาแล้วให้ใช้บังคับได้

ผู้รับสนองพระบรมราชโองการ
พิบูลสงคราม
นายกรัฐมนตรี

คณิตา/ผู้จัดทำ
๑๐ มกราคม ๒๕๕๔

[๑] ราชกิจจานุเบกษา
เล่ม ๕๖/ตอนที่ -/หน้า ๑๓๐/๑ เมษายน ๒๔๘๒